A Feltámadási menet Csíksomlyón


Ott lévén, tapasztaltuk, hogy a ferences atyák segítségét megkapva, ez a kárpát-medencei magyarság egészét a maga módján összefogó kezdeményezés a híres búcsú keretében méltón révbe ért. A hangosbemondó a négy ág érkezésekor nemcsak a zarándokcsoportok illetőségét említette meg, hanem hogy ők hozzák a feltámadási jelvényeket is. Ezeknek a helye a szentmise idején a Hármashalom-oltár melletti Madonna-szobornál volt. 

A Duna Tv az adása elején 5-6 perces élő közvetítésű riportot szentelt a Feltámadási menetnek. A szentmise végén a helyi narrátor jelezte, hogy a szalagos feltámadási keresztek ezennel ünnepélyesen találkoznak, azaz összeértetődtek. Azután átvették őket a somlyóiak nevében néhányan, és levitték a kegytemplomba. Oda kerültek a zarándokkönyvek is. Másnap, a csángók által híressé vált pünkösdi napnézés előtt, pirkadatkor a Szent Szalvátor-kápolnánál tartott pünkösdvasárnapi hegyi szentmise keretében az egyik invokáció foglalta össze a zarándokkönyvekben Csíksomlyóra küldött résztvevői kéréseket, imákat. Mivel ezek legalább negyedezer településről gyűltek össze úgy, hogy az útvonalak áthaladtak a Kárpát Haza minden magyarok lakta területén, bátran mondhatjuk, hogy a nemzet kérései táródtak ebben a könyörgésben a Jóisten elé. Ígéretet kaptunk az egyik ferences atyától arra, hogy a zarándokkönyvek közszemlére lesznek kitéve, megismerhesse minden arra járó lélek, Soprontól Kászonaltízig, Nyitrától Nagybecskerekig, Radamostól Rahóig, Királyhelmectől Temesvárig, hogy a magyarság egységét közjogilag lehetővé tevő tavalyi változásokért adandó hála mellett miben szorulunk továbbra is különösképpen a Mindenható segítségére…
Amíg Csíksomlyóra nem ért a négy ág, ismereteink szerint – és ez csak ízelítő a teljességhez képest! – sok minden szívet-lelket melengető, erőt adó történés következett be. Volt hely, ahol lovas bandérium mozgósítása jelezte, hogy a település életében mit jelent ez az esemény. Voltak helyek, ahol a polgármesterek vették kézbe a szervezést. Másutt mély tartalmú, imádságos lelki összejövetel volt a feltámadási jelvény fogadása. Néhány településen három felekezet nagyszerű összefogását jelentette. Több résztvevő közösség gyalogos zarándoklatot szervezett. Katolikus és református középiskolák diákjai vannak a résztvevők között! Csodálatos, hogy szín református vagy unitárius falvak népe is csatlakozott az eszme ismeretében. Sőt, erdélyi szlovákok vagy bácskai bunyevácok, bánáti bolgárok! És a hívő embereknek mindent jelentő szentmisék száma is, vajon ki tudja, mennyi volt! Hadd emlékezzek meg itt egy, a nagyböjti szervezés során elhunyt kedves felvidéki segítőnkről, a bussai Molnár Katalinról is! Csupaszív lélek tette meg az utolsó zarándokutat e világból! Isten nyugtassa Katit! Végleg köszönjük minden évi áldozatos munkáját! S végül hadd említsem meg a Feltámadási menet során adódott problémák felelősségteljes megoldását is: az egymást kisegítő szomszédközösségek szervezőinek figyelmét, a határátkelések megoldását, stb.   

Lesz-e jövőre Feltámadási menet? Bíztatásban nincsen hiány, hogy legyen. Felmerült egy lehetőség a lebonyolítás megváltoztatására vonatkozóan. Ezt minden résztvevővel megismertetjük, s várjuk majd észrevételeiket! Akárhogyan is lesz, változtatás nélkül, vagy azzal, egyet szerényen, de egy kis jó értelemben vett önzőséggel kijelenthetünk, Zamárdi szívesen megtartja a kiindulás, az elindítás feladatát!
Minden résztvevőnek, minden érdeklődőnek, minden médiasegítőnek ezennel köszönetet mondunk! Isten áldjon mindnyájunkat!

